Anaxyrus boreas

***Anaxyrus boreas*** (antes chamado *Bufo boreas*) é unha especie de sapo relativamente grande (entre 5,6 e 13&nbsp;cm de lonxitude) nativo do oeste de Norteamérica. Pode encontrarse frecuentemente durante a estación seca en estradas ou preto da auga noutras épocas do ano. Cando se colle na man o adulto adoita emitir un son similar ao piar dun polo debaténdose. Come calquera tipo de insecto que poida capturar. Pode choutar a unha considerable distancia para un sapo. A reprodución ocorre entre marzo e xullo en áreas montañosas e en xaneiro en rexións menos elevadas. A femia pon ata 17&nbsp;000 ovos pegados entre si formando cadeas que se adhiren á vexetación e outros obxectos que haxa no bordo da auga. A especie está dividida en dúas subespecies: *A. b. boreas* (na parte norte da súa área de distribución) e *A. b. halophilus* (na parte sur).

## Descrición 
Ten unha liña dorsal branca ou crema e a parte dorsal é gris escura ou verdosa con glándulas cutáneas concentradas en manchas escuras. As glándulas paratiroides son ovais, están moi separadas e son máis grandes que as pálpebras superiores. Ten un ventre con pintas e pupilas horizontais pero carece de cristas craniais. Os machos, comparados coas femias, teñen unha pel máis lisa, manchas dorsais máis reducidas e calosidades nupciais (pel engrosada) nas mans durante a estación reprodutora. Nos individuos novos a liña dorsal é débil ou ausente. Os xoves grandes teñen pintas dorsais e ventrais prominentes e pés amarelos.

## Distribución 
A área onde vive este sapo esténdese desde o sur de Alasca e oeste da Columbia Británica cara ao sur polos estados de Washington, Oregón e Idaho, baixando por California ata o norte de Baixa California en México; e polo leste ata Montana, oeste e centro de Wyoming, Nevada, as montañas e chairas altas de Utah e oeste de Colorado. Publicáronse tamén rexistros no sur en Novo México.

A distribución de cada unha das dúas subespecies é a seguinte:

**Anaxyrus boreas boreas*: desde o oeste da Columbia Británica e sur de Alasca cara ao sur por Washington, Oregón, Idaho, oeste de Montana e oeste de Wyoming ata o norte de California, Nevada, oeste de Colorado e oeste de Utah.
**Anaxyrus boreas halophilus*: desde o extremo oeste de Nevada a través do Val Central de California e a costa de California ata o norte de Baixa California.

## Hábitat 
Están espallados polas áreas montañosas do noroeste de Norteamérica, chegando a alturas ata o límite rexional de crecemento das árbores. Son raros en alturas máis elevadas.

Na zona noroeste do Pacífico dos Estados Unidos, aparece en prados de montaña e menos comunmente en bosques de abeto de Douglas (*Pseudotsuga menziesii*).

## Ciclo de vida 
[thumb|upright|As [glándula paratiroide|glándulas paratiroides ovais, localizadas detrás dos ollos, son unha característica distintiva desta especie.]]

Estes sapos están activos de xuño a outubro, dependendo da latitude e altura, e hibernan en inverno.

En alturas baixas están activos de noite; en alturas elevadas e na parte norte da súa área de distribución son diúrnos. A rapidez con que se desenvolven os ovos depende parcialmente da temperatura; e os tempos de eclosión varían.

## Conservación 
É unha especie que ocupa unha gran variedade de hábitats pero está na lista das especies case ameazadas sobre todo debido ao grande impacto que tiveron sobre ela as enfermidades e a contaminación química do ambiente, especialmente a quitridiomicose.

## Notas 
*Este artigo incorpora material en dominio público do documento do Departamento de Agricultura de Estados Unidos de América "Bufo boreas".* 

## Véxase tamén 
### Bibliografía 
* (2004) "The history of a Nearctic colonization: Molecular phylogenetics and biogeography of the Nearctic toads (*Bufo*)". *Evolution* 58: 2517–2535.
*This article is based on a description from *A Field Guide to the Reptiles and Amphibians of Coastal Southern California*, Robert N. Fisher e Ted J. Case, USGS. 

### Ligazóns externas 
*